ml en sl en en en en en en en de en en en ml ml ml ml ml ml ml ml ml ml ml ml ml ml ml ml ml en ml ml ml ml ml ml ml ml ml ml ml ml ml ml en ml en en en en en en ml ml ml ml ml ml ml ml ml ml ml ml ml ml ml ml ml ml ml ml ml ml en en
സുഗതകുമാരിയമ്മേ;ആ വാക്കുകള്‍ കേരളത്തെ ലജ്ജിപ്പിക്കുന്നു! | RISALA WEEKLY
To search in site, type your keyword and hit enter
Article · Articles · Issue · Issue 1205 · കാണാപ്പുറം
കവയിത്രി സുഗതകുമാരി ഒരു ശരാശരിമലയാളിക്ക് പരിചയപ്പെടുത്തലിന്റെയോ മുഖവുരയുടെയോ ആവശ്യമില്ലാത്ത വ്യക്തിത്വമാണ്. കവയിത്രിക്കപ്പുറം പരിസ്ഥിതി പ്രവര്‍ത്തകയും സ്ത്രീവിമോചന പ്രസ്ഥാനത്തിന്റെ നെടുംതൂണും സാംസ്‌കാരിക നായികയുമായെല്ലാമായാണ് അവര്‍ കേരളീയസമൂഹത്തിന്റെ ബോധമണ്ഡലത്തില്‍ ലബ്ധപ്രതിഷ്ഠ നേടിയത്. അവരുടെ കവിതകളും ലേഖനങ്ങളും വായ്‌മൊഴികളുമൊക്ക വേണ്ടുവോളം ആസ്വദിക്കുന്നവരാണ് ലോകത്തെവിടെയുമുള്ള മലയാളികള്‍. അതൊക്കെയും സാംസ്‌കാരിക കേരളത്തിന്റെ തിളക്കമാര്‍ന്ന പൊതു ഈടുവെപ്പാണെന്ന് വിശേഷിപ്പിക്കുന്നതില്‍ ഇതുവരെ ആരും അസാംഗത്യം ദര്‍ശിച്ചിട്ടില്ല. ഇതേ സുഗതകുമാരി ടീച്ചര്‍ ഇന്ന് മാധ്യമങ്ങളില്‍ വാര്‍ത്തയായി കയറിവന്നത് തീര്‍ത്തും മോശമായ ചിലതിന്റെ പേരിലാണ്. സംഘ്പരിവാരത്തിന്റെ മുഖപത്രമായ ‘ജന്മഭൂമിയുടെ’ (ഹിന്ദുഐക്യവേദി മുന്‍ തലവനും ബി.ജെ.പി സംസ്ഥാന പ്രസിഡന്റുമായ കുമ്മനം രാജശേഖരനാണ് അതിന്റെ ചെയര്‍മാന്‍) വാര്‍ഷികപ്പതിപ്പില്‍ പത്രത്തിന്റെ എഡിറ്റര്‍ ലീലാ മേനോനും സുഗതകുമാരിയും തമ്മില്‍ വിവിധ വിഷയങ്ങളെ ആസ്പദമാക്കി നടത്തുന്ന നീണ്ട അഭിമുഖമുണ്ട്. ആ സംസാരത്തിനിടയില്‍ വിദൂരസംസ്ഥാനങ്ങളില്‍നിന്നെത്തുന്ന മറുനാടന്‍ തൊഴിലാളികളെ കുറിച്ച് ടീച്ചര്‍ പങ്കുവെച്ച കുറെ നിരീക്ഷണങ്ങള്‍ ഇന്ന് കേരളീയപൊതുസമൂഹം വിപുലമായി ചര്‍ച്ച ചെയ്യുകയാണ്. അതിനുകാരണം, സുഗതകുമാരിയുടെ ഈ വിഭാഗത്തെ കുറിച്ചുള്ള കാഴ്ചപ്പാട് തീര്‍ത്തും പിന്തിരിപ്പനും മാനുഷിക പരിഗണനകള്‍ തൊട്ടുതീണ്ടാത്തതുമാണ്. അസമില്‍നിന്നും ബംഗാളില്‍നിന്നും ഒഡിഷയില്‍നിന്നുമൊക്കെ ഇവിടെയെത്തുന്ന തൊഴിലാളികള്‍ അത്യന്തം നാശകാരികളാണെന്നും സാംസ്‌കാരികമായി കടുത്ത വെല്ലുവിളികള്‍ ഉയര്‍ത്തുകയുമാണെന്ന തരത്തില്‍ അവര്‍ മുന്നോട്ടുവെക്കുന്ന വാദങ്ങള്‍ പലവിധത്തിലും വിഷലിപ്തമാണ്. പ്രസക്തമായ ഈ ഭാഗം വായിച്ചാല്‍ അത് പെട്ടെന്ന് മനസ്സിലാവും:
‘ലീലാ മേനോന്‍: (മുഖ്യമന്ത്രി വിളിച്ചുചേര്‍ത്ത പത്രാധിപന്മാരുടെ യോഗത്തില്‍) ഞാന്‍ രണ്ടു പ്രശ്‌നങ്ങളാണ് ഉന്നയിച്ചത്. മയക്കുമരുന്നിന്റെ ഉപഭോഗം കൂടുന്നതും അന്യ സംസ്ഥാനക്കാര്‍ പെരുകുന്നതുകൊണ്ടുള്ള പ്രശ്‌നങ്ങളും. അന്യസംസ്ഥാന തൊഴിലാളികളുടെ ഒഴുക്ക് നിയന്ത്രിക്കാന്‍ ഇടപെടലുണ്ടാകണം എന്നായിരുന്നു എന്റെ ആവശ്യം. അതിനു വ്യക്തമായ ഉത്തരം മുഖ്യമന്ത്രി നല്‍കിയില്ല.
സുഗതകുമാരി: നല്‍കില്ല. അവരെയും വോട്ടേഴ്‌സ് ലിസ്റ്റില്‍ പെടുത്തി സ്വന്തം പാര്‍ട്ടിക്ക് ഒപ്പം നിര്‍ത്താനാകുമോ എന്നതാണ് രാഷ്ട്രീയനേതാക്കള്‍ നോക്കുന്നത്. കേരളം അഭിമുഖീകരിക്കുന്ന ഏറവും വലിയ പ്രശ്‌നമായിരിക്കും അന്യസംസ്ഥാനങ്ങളില്‍നിന്നുള്ള ക്രമാതീതമായ കുടിയേറ്റം. സാംസ്‌കാരികമായി വന്‍ദുരന്തത്തിലേക്കാണ് ഇത് കേരളത്തെകൊണ്ട് ചെന്നെത്തിക്കുക. നമുക്ക് സാംസ്‌കാരികമായി ഒരുതരത്തിലും പൊരുത്തപ്പെടാന്‍ പറ്റാത്തവരാണ് ഇവിടെ ജോലിക്കായി എത്തുന്നത്. വിദ്യാഭ്യാസം കുറഞ്ഞവര്‍ മാത്രമല്ല ക്രിമിനല്‍ പശ്ചാത്തലമുള്ളവരുമാണ് ഇവരില്‍ അധികവും. അവര്‍ ഇവിടെ വീടുംവെച്ച് ഇവിടെതന്നെ കല്യാണവും കഴിച്ച് ഇവിടുത്തുകാരായി മാറും. നമ്മുടെ പാവം പെണ്‍കുട്ടികളെ വളച്ചെടുക്കാന്‍ അവര്‍ക്ക് പ്രയാസമൊന്നും കാണില്ല. ഭീകര സംഘടനയായ ഐ.എസില്‍ ചേരാന്‍വരെ നമ്മുടെ കുട്ടികളെ സ്വാധീനിച്ചു കൊണ്ടുപോകാന്‍ കഴിയുന്നു.
ലീലാമേനോന്‍: മുഖ്യമന്ത്രിയുടെ യോഗത്തില്‍ അക്കാര്യവും ഉയര്‍ന്നുവന്നിരുന്നു. കേരളത്തില്‍ നിന്ന് ചെറുപ്പക്കാര്‍ ഐ.എസില്‍ ചേരാന്‍ പോയി എന്ന വാര്‍ത്ത റിപ്പോര്‍ട്ട് ചെയ്യുന്നത് സൂക്ഷിച്ചുവേണമെന്നായിരുന്നു മുഖ്യമന്ത്രിയുടെ നിര്‍ദേശം. മലയാളികള്‍ക്ക് ഭീകരബന്ധമുണ്ടെന്ന വാര്‍ത്ത പരന്നാല്‍ ഗള്‍ഫ് രാജ്യങ്ങളിലെ മലയാളികളുടെ ജോലിയെ പ്രതികൂലമായി ബാധിക്കും പോലും.
സുഗതകുമാരി: ഇതുതന്നെയാണ് ഇവിടുത്തെ പ്രശ്‌നം. സത്യം പറയാന്‍ പേടിയാണ്. ഭീകരപ്രവര്‍ത്തനത്തെ പ്രോല്‍സാഹിപ്പിച്ച സംസ്ഥാന സര്‍ക്കാരുകളാണ് ഇപ്പോഴത്തെ അവസ്ഥക്ക് കാരണം. പ്രണയക്കുരുക്കില്‍പ്പെടുത്തി പെണ്‍കുട്ടികളെ മതംമാറ്റി ഭീകരപ്രവര്‍ത്തനത്തിനു ഇരയാക്കുന്നവരെയും സംഘടനകളെയും നിയമത്തിനു മുന്നിലെത്തിക്കണം. ഇതിനെ മതവുമായോ വിശ്വാസവുമായോ ബന്ധിപ്പിക്കരുത്. കാസര്‍കോട്, മലപ്പുറം ജില്ലകളില്‍ സ്‌കൂളുകളില്‍ കഴിഞ്ഞ സര്‍ക്കാരിന്റെ കാലത്ത് മലയാളം അധ്യാപകരുടെ ഒഴിവ് വന്നപ്പോള്‍ നിയമിച്ചത് അറബി അധ്യാപകരെയാണ്. മലയാളം എഴുതാന്‍പോലും അറിയാത്ത അറബി മാത്രം അറിയാവുന്നയാളുകളെയാണ് നിയമിച്ചത്.”
അന്യസംസ്ഥാന തൊഴിലാളികളെ സംബന്ധിച്ച് വിദ്യാസമ്പന്നരും സാമൂഹ്യമണ്ഡലങ്ങളില്‍ സ്പഷ്ടമായ നിലപാടുകളുടെ പേരില്‍ പ്രകീര്‍ത്തിതരുമായ രണ്ടു മങ്കമാര്‍ നടത്തിയ ഈ അഭിപ്രായ പ്രകടനങ്ങള്‍ കേരളക്കരയിലെ പൊതുസമൂഹം വായിച്ച് സ്തബ്ധരായത്, ജീവജാലങ്ങളുടെ പക്ഷത്ത് നില്‍ക്കാനും അവര്‍ക്കുവേണ്ടി വാദിക്കാനും എന്നെന്നും മുന്‍പന്തിയിലുണ്ടായിരുന്ന ഇവര്‍ എങ്ങനെ ഇവ്വിധം പ്രതിലോമപരവും വംശവെറിയിലൂന്നുന്നതുമായ കാഴ്ചപ്പാടിലേക്ക് മാറി എന്നാലോചിച്ചാണ്. നമ്മുടെ സംസ്ഥാനം ഇന്ന് നേരിടുന്ന ഏറ്റവും ഗുരുതരമായ പ്രശ്‌നം മറുനാടന്‍ തൊഴിലാളികള്‍ ഇവിടെ ഉപജീവനം തേടുന്നതാണത്രെ? എത്ര ബാലിശവും യാഥാര്‍ഥ്യബോധമില്ലാത്തതുമാണീ പ്രസ്താവം. കേരളക്കരയെ ഇന്ന് പിടിച്ചുനിറുത്തുന്നതും ജീവിതതാളം നിലനിര്‍ത്തുന്നതും ഈ അസമികളും ബംഗാളികളും ജാര്‍ക്കണ്ഡുകാരുമാണെന്ന് ഇതുവരെ ടീച്ചര്‍ക്ക് മനസ്സിലാക്കാന്‍ സാധിച്ചിട്ടില്ലെന്നോ? അറുപതുകളുടെ അന്ത്യത്തോടെ നമ്മുടെ നാട്ടിലെ അധ്വാന ശേഷിയുള്ള ചെറുപ്പക്കാര്‍ ഗള്‍ഫിന്റെ പച്ചപ്പ് തേടി അറബിക്കടല്‍ താണ്ടി മണല്‍ക്കാട്ടില്‍ അഭയം തേടിയപ്പോള്‍, നമ്മുടെ ജീവിതത്തിന്റെ നിഖിലമേഖലകളിലും കൈതാങ്ങുമായി എത്തിയത് ഇക്കൂട്ടരല്ലേ.? അറബിപ്പണം കുമിഞ്ഞുകൂടാന്‍ തുടങ്ങിയ കാലസന്ധിയില്‍ മലയാളിയുടെ ആഢംബര മനസ്സുകളില്‍ ഉയര്‍ന്നുപൊങ്ങിയ മണിമന്ദിരങ്ങള്‍ക്ക് ജീവന്‍ പകരുന്നതിന് കല്ലും മണലും ചുമക്കാനും കോണ്‍ക്രീറ്റ് പണി എടുക്കാനും പ്ലാസ്റ്ററിംഗ് വൃത്തിയായി ചെയ്യാനും ടൈല്‍സ് പാകാനും ഗ്രാനൈറ്റ് പതിക്കാനും ഇവരല്ലേ ഉണ്ടായിരുന്നത്? നാട്ടിമ്പുറങ്ങളിലടക്കം കേരളത്തിലെ ഹോട്ടലുകള്‍ ഇന്ന് പ്രവര്‍ത്തിക്കുന്നത് അസമിലെയും ഒഡീഷയിലെയും ചെറുപ്പക്കാര്‍ കുശ്‌നിയില്‍ രാപ്പകലില്ലാതെ ജോലി ചെയ്യുന്നത് കൊണ്ടാണ്. സുഗതകുമാരി ടീച്ചറുടെ നാട്ടിലെ ഏതെങ്കിലും ഒരു മലയാളിപ്പയ്യനെ ഹോട്ടലുകളില്‍ പാത്രം കഴുകാനും കല്യാണ മണ്ഡപത്തിലെ ഇല എടുക്കാനും കിട്ടുമെന്ന് ഉറപ്പിച്ചുപറയാന്‍ പറ്റുമോ?
‘ഗള്‍ഫ്ബൂം’ കേരളത്തിന്റെ സമ്പദ്ഘടനയെ പോഷിപ്പിച്ചപ്പോള്‍ നിര്‍മാണ പ്രവര്‍ത്തനങ്ങള്‍ ക്രമാതീതമായി ഉയരുകയും ജീവിതനിലവാരം കേരളീയന്റെ സങ്കല്‍പങ്ങളെയെല്ലാം മറി കടക്കുകയും ചെയ്ത ഒരു സങ്കീര്‍ണഘട്ടത്തിലാണ് വിദൂരതയില്‍നിന്ന് ക്ഷണിക്കപ്പെടാത്ത ഈ അതിഥികള്‍ ഒഴുകിയെത്തുന്നത്. തൊഴിലാളി പ്രശ്‌നത്തില്‍പ്പെട്ട് വ്യവസായ മേഖല മാത്രമല്ല, ചന്തപ്പറമ്പ്‌പോലും നിശ്ചലമായിക്കൊണ്ടിരുന്ന ആ ഘട്ടത്തില്‍, ചെലവുകുറഞ്ഞ മാനുഷികശേഷി വാഗ്ദാനം ചെയ്ത് നമ്മുടെ ഭാഷയോ സംസ്‌കാരമോ ഭക്ഷണശീലമോ അറിയാത്ത ഒരു ജനവിഭാഗം തെല്ലമ്പരപ്പോടെ നമ്മുടെ സാമൂഹിക പരിസരത്തേക്ക് ഇറങ്ങിവന്നു. അവരുടെ മുഷിഞ്ഞ വസ്ത്രങ്ങള്‍ പരത്തിയ ദുര്‍ഗന്ധമോ പാന്‍മസാല ചവച്ച് കോളാമ്പിയായ വായയുടെ അസഹ്യമണമോ ഗൗനിക്കാതെ വീട്ടുപണിക്കും ഹോട്ടല്‍ ജോലിക്കും നിര്‍ത്തി അതിഗുരുതരമായ തൊഴില്‍പ്രതിസന്ധിക്കു പ്രതിവിധി കാണാനും സംഘടിത, കമ്യൂണിസ്റ്റ് തൊഴിലാളിവര്‍ഗത്തില്‍നിന്ന് നാം പൈതൃകം കൊണ്ട പരാധീനതകള്‍ക്ക് അറുതി കാണാനുമാണ്.
ബംഗാളികളും അസമികളും കേരളത്തിലേക്ക് എത്തിനോക്കുന്നതിനു എത്രയോ നൂറ്റാണ്ടുകള്‍ക്ക് മുമ്പ്, മലയാളികള്‍ ഭൂഗോളത്തിന്റെ ഏതെല്ലാം കോണുകളില്‍ കുടിയേറി എന്ന് ഒരുനിമിഷം ആലോചിച്ചിരുന്നുവെങ്കില്‍ ഇവര്‍ക്ക് ഇമ്മട്ടില്‍ പ്രതികരിക്കേണ്ടിവരുമായിരുന്നില്ല. പടിഞ്ഞാറ് അറബിക്കടലും കിഴക്ക് പശ്ചിമഘട്ടവും അതിരിടുന്ന ശുഷ്‌ക്കമായ കേരളഭൂവില്‍ എല്ലാവര്‍ക്കും ജീവിക്കാന്‍ മാത്രം വിഭവങ്ങളില്ലെന്ന് മനസ്സിലാക്കിയ നമ്മുടെ പൂര്‍വീകര്‍ എന്നോ തുടങ്ങിയതാണ് പ്രവാസത്തിന്റെ ഒടുങ്ങാത്ത പ്രയാണം. ആദ്യം തൊട്ടയല്‍ സംസ്ഥാനമായ മദിരാശിയിലേക്കും തുടര്‍ന്നു ബോംബെയിലേക്കും കല്‍ക്കത്തയിലേക്കും കറാച്ചിയിലേക്കും വണ്ടി കയറിയവര്‍ ജീവസന്ധാരണത്തിന്റെ സകല പോംവഴികളും പരീക്ഷിച്ചുവെന്ന് മാത്രമല്ല, അവിടുത്തെ ജീവിതവും സംസ്‌കാരവും ശീലങ്ങളും ശീലക്കേടുകളും നമ്മുടെ നാട്ടിലേക്ക് കടത്തിക്കൊണ്ടുവരാനും ഔല്‍സുക്യം കാണിച്ചു. ചക്രവാളം അല്‍പം വികസിച്ചപ്പോള്‍ മലായ്‌യിലേക്കും ബര്‍മയിലേക്കും സിലോണിലേക്കും സിങ്കപ്പൂരിലേക്കും അറേബ്യയിലേക്കും മലയാളി കപ്പലേറി. അറുപതുകളുടെ അന്ത്യത്തോടെ അറബ് ഗള്‍ഫ്‌രാജ്യങ്ങളില്‍ പെട്രോള്‍ ഒഴുകാന്‍ തുടങ്ങിയതോടെ ഒരുപങ്ക് കിട്ടുമെന്ന മോഹം മനസ്സിലൂട്ടി ആ ഭാഗത്തേക്കും പത്തേമാരികള്‍ തുഴഞ്ഞുചെന്നു. അത് നമ്മുടെ സംസ്ഥാനത്തിന്റെ തലയിലെഴുത്ത് തിരുത്തിക്കുറിച്ചു. ആ സൗഭാഗ്യങ്ങളില്‍ അഭിരമിക്കുമ്പോഴാണ് നമുക്കായി വേലചെയ്യാന്‍ ആദ്യം അണ്ണന്മാരും തുടര്‍ന്നു ഇവിടുത്തെ സമ്പല്‍സമൃദ്ധിയെകുറിച്ച് പറഞ്ഞുകേട്ടവരുമെല്ലാം ഒന്നിനു പിറകെ ഒന്നായി എത്തുന്നത്. ഇന്ന് ലോകത്തിന്റെ ഏത് മുക്കിലും മൂലയിലും മലയാളി പ്രവാസികളെ കാണാം. കുടിയേറ്റത്തിന്റെ എല്ലാ ഗുണഫലങ്ങളും അനുഭവിച്ചറിഞ്ഞ നമുക്കെങ്ങനെ ഇതര സംസ്ഥാന തൊഴിലാളികള്‍ക്കെതിരെ നാവെടുക്കാനാവും? ക്രിമിനലുകളാണ് വന്നവരെല്ലാം എന്ന് ടീച്ചര്‍ കരുതുന്നുണ്ടോ? ഒരു ജിഷയുടെ അറുകൊലയാണ് സുഗതകുമാരിമാരുടെ മനസ്സുകളെ ഇത്ര രോഷാകുലമാക്കിയതെങ്കില്‍ അസമിയായ അമീറുല്‍ ഇസ്‌ലാം മാത്രമല്ല, സൗമ്യയെ കൊന്ന കൊടുംകുറ്റവാളി ഗോവിന്ദച്ചാമിയും അന്യസംസ്ഥാനക്കാരനാണെന്ന് മറക്കേണ്ട. മൂന്നര കോടി മലയാളികളില്‍ എത്രയെത്ര കൊലയാളികളും കള്ളന്മാരും ബലാല്‍സംഗക്കാരും തട്ടിപ്പുകാരുമുണ്ട്? 35ലക്ഷം വരുന്ന ഇതര സംസ്ഥാനതൊഴിലാളികളിലും ജനസംഖ്യക്ക് ആനുപാതികമായി ഇത്തരം ദുഷ്ടശക്തികളുണ്ടാവുക സ്വാഭാവികം. പരദേശികള്‍ ഒന്നാകെ സംസ്‌കാരശൂന്യരും ക്രിമിനലുകളുമാെണന്ന വാക്കുകളില്‍ അടങ്ങിയ മനുഷ്യത്വനിരാസവും ജനായത്ത മൂല്യവിരുദ്ധതയും സുഗതകുമാരിയെപോലുള്ളവര്‍ക്ക് ചേര്‍ന്നതായില്ല. വംശീയസ്പര്‍ദ്ധയുടെ വെള്ളംചേര്‍ക്കാത്ത വിദ്വേഷപ്രചാരണത്തില്‍ സങ്കുചിത സവര്‍ണചിന്തയുടെ ഇനിയും കെട്ടുതീരാത്ത കനലുകളെരിയുന്നുണ്ട്.
നമ്മുടെ സംസ്‌കാരവുമായി ഒരുനിലക്കും പൊരുത്തപ്പെട്ടുപോകാന്‍ പറ്റാത്തവരാണത്രെ ഇതര സംസ്ഥാന തൊഴിലാളികള്‍! ടിച്ചറേ, ഇപ്പറയുന്ന സംസ്‌കാരം ഏതാണ്? കേരളീയസംസ്‌കാരത്തിന്റെ ഏത് ധാരയെ കുറിച്ചാണ് ഇമ്മട്ടില്‍ അവമതിച്ചുപറയുന്നത്? നൂറ്റാണ്ടുകള്‍ക്ക് മുമ്പേ തമിഴ് അയ്യന്മാരും മറാത്ത ബ്രാഹ്മണരും ഗുജറാത്ത് സേട്ടുമാരും കൊങ്കിണിമാരും കച്ചിമേന്മാരുമൊരുക്കെ ഈ ഭൂതലത്തില്‍ വന്നണഞ്ഞു , കുടില്‍വെച്ച്, കച്ചവടം നടത്തി ഈ നാട്ടിന്റെ മണ്ണിലും തുരുമ്പിലും അലിഞ്ഞൊന്നായി തീര്‍ന്നില്ലേ? എപ്പോഴെങ്കിലും ഈ ആദാനപ്രദാനം സാംസ്‌കാരിദുരന്തത്തിലേക്ക് നമ്മുടെ നാട്ടിനെ കൊണ്ടെത്തിച്ചിട്ടുണ്ടോ? മറിച്ച്, ഇന്നാട്ടിന്റെ സമ്പദ്‌വ്യവസ്ഥ പുഷ്ടിപ്പെടുത്തുകയും ഭാഷയെ സമ്പന്നമാക്കുകയും സാംസ്‌കാരിക പാരസ്പര്യത്തിലൂടെ കേരളീയ സംസ്‌കൃതിയെ വര്‍ണാര്‍ഭമാക്കുകയുമല്ലേ ചെയ്തത്? ഇതരസംസ്ഥാന തൊഴിലാളികള്‍ പാവങ്ങളും വിദ്യാവിഹീനരുമായതുകൊണ്ട് മ്ലേഛവര്‍ഗമായി കാണുന്ന ഈ മനോഘടന സവര്‍ണ ആഢ്യത്തത്തിന്റെ കെട്ടുനാറുന്ന സാമൂഹിക ജീര്‍ണാവശിഷ്ടങ്ങളുടെ 21ാം നുറ്റാണ്ടിലെ നീക്കിയിരിപ്പല്ലേ? മറുനാട്ടില്‍നിന്ന് എത്തുന്ന യുവാക്കള്‍ ഇവിടെ തന്നെ വീട് വെച്ച്, കല്യാണം കഴിച്ച് ഇവിടുത്തുകാരായി മാറിയാല്‍ ആകാശം ഇടിഞ്ഞുപൊളിഞ്ഞുവീഴുമോ? ജീവജാലങ്ങള്‍ക്ക് വേണ്ടി ഒരുപാട് അശ്രുപൊഴിച്ച സുഗതകുമാരിയമ്മേ, എന്തിനാണ് ബാല്‍താക്കറെയുടെ മണ്ണിന്റെ മക്കള്‍ വാദം കടമെടുത്ത് പുതിയ തലമുറയുടെ ‘കോസ്‌മോപൊളിറ്റന്‍’ ജീവിതവീക്ഷണത്തില്‍ വംശീയതയുടെയും വര്‍ഗീയതയുടെയും വിഷവിത്തുകള്‍ മുളപ്പിച്ചെടുക്കുന്നത്? കേരളത്തിന്റെ സാമൂഹിക ചരിത്രം ശുദ്ധരക്തത്തില്‍ പിറന്ന ആഢ്യസന്താനങ്ങളുടേത് മാത്രമാണെന്ന് ടീച്ചര്‍ക്ക് തെറ്റിദ്ധാരണയുണ്ടെങ്കില്‍ പി.ഭാസ്‌കരനുണ്ണിയുടെ ‘കേരളം ഇരുപതാം നുറ്റാണ്ടിന്റെ ആരംഭത്തില്‍’ എന്ന ആധികാരിക കൃതിയിലൂടെ ഒരു കണ്ണോടിച്ചുനോക്കൂ: ‘പരശുരാമന്‍ കൊണ്ടുവന്ന ദേവസ്ത്രീകളിലും ഗന്ധര്‍വസ്ത്രീകളിലും രാക്ഷസസ്ത്രീകളിലുംനിന്ന് നമ്പൂരിമാര്‍ക്കുണ്ടായ സന്താനങ്ങളാണ് നായന്മാരെന്ന് ബ്രാഹ്ണമരുണ്ടാക്കിയിട്ടുള്ള ചില ഗ്രന്ധങ്ങളില്‍ കാണുന്നുണ്ട്. …എങ്ങനെയായാലും അനുലോമവിവാഹം നടത്തുന്നവരായ നായന്മാരില്‍ ആര്യന്മാരുടെ രക്തം ധാരാളമായി കലര്‍ന്നിട്ടുണ്ടെന്നതിനു സംശയമില്ല.”. ഈ ആര്യരക്തമായിരിക്കണം, നിറം മങ്ങിയവരോടും പരദേശികളോടും സാംസ്‌കാരികമായി സമേകതയില്ലാത്തവരോടും ശത്രുമനോഭാവം വളര്‍ത്താന്‍ നിദാനമാകുന്നത്. മനുഷ്യത്വത്തിന്റെ സകല ജൈവചൈതന്യങ്ങളെയും കെടുത്തിക്കളഞ്ഞ പഴയ ഫ്യൂഡല്‍ സാമൂഹികവ്യവസ്ഥിതിയുടെ ഗൃഹാതുരത ഇപ്പോഴും സിരകളിലൂടെ പ്രവഹിക്കുന്നത് കൊണ്ടാവണം പ്രാന്തവത്കൃത ജനവിഭാഗങ്ങളോടുള്ള പുച്ഛവും പരിഹാസ്യവും. അടുത്ത കാലം വരെ നിലനിര്‍ത്തിപ്പോന്ന ജാതിമേല്‍ക്കോയ്മ ജനായത്ത മൂല്യങ്ങളുടെ ഒഴുക്കില്‍ ഒലിച്ചുപോയിട്ടുണ്ടെന്ന് നാം കരുതുന്നുണ്ടെങ്കിലും സത്യം മറിച്ചാണെന്ന് സാക്ഷ്യപ്പെടുത്തുന്ന വാമൊഴികളാണ് പുറത്തു വന്നിരിക്കുന്നത്. സംസ്‌കാരശൂന്യര്‍, വിദ്യാഭ്യാസം കുറഞ്ഞവര്‍, നമ്മുടെ പെണ്‍കുട്ടികളെ വളച്ചൊടിക്കുന്നവര്‍ തുടങ്ങിയ ആക്ഷേപങ്ങളിലടങ്ങിയ അര്‍ഥധ്വനി പെട്ടെന്ന് ഗ്രഹിച്ചെടുക്കാന്‍, കഴിഞ്ഞ നൂറ്റാണ്ടിന്റെ സവര്‍ണ സ്വഭാവം എന്തായിരുന്നുവെന്ന് ഒരന്വേഷണം നടത്തിയാല്‍ മതി. കേരളത്തിന്റെ മനസ്സും ശരീരവും അന്ന് എന്തായിരുന്നുവെന്ന് പി. ഭാസ്‌കരനുണ്ണി രേഖപ്പെടുത്തുന്നത് കാണുക: ” നായന്മാര്‍ എവിടെയെങ്കിലും പോകാനായി വഴിയിലിറങ്ങിയാല്‍ കൃഷിവേലക്കാരായ താണജാതിക്കാര്‍ മാറിപ്പോകാനായി ‘ഒച്ചയിടുക’ പതിവാണ്. അത് കേട്ട് അവര്‍ ദൂരെ മാറുകയും സാധാരണമാണ്. അങ്ങനെ മാറാത്തവരെ നായന്മാര്‍ വെട്ടിക്കൊല്ലുകയും ചെയ്യും. വഴിമാറേണ്ടവരായ ആരെങ്കിലും ഒരു നായര്‍ സ്ത്രീയെ തൊട്ടുവെങ്കില്‍ ആ സ്ത്രീയുടെ ബന്ധുക്കള്‍ തല്‍ക്ഷണം ആ സ്ത്രീയെയും സ്ത്രീയെ തൊട്ടവനെയും അവന്റെ വംശക്കാരനെയുമെല്ലാം വെട്ടിക്കൊല്ലുമെന്നുള്ളത് തീര്‍ച്ചയാണ്. ഹീനജാതിക്കാരുമായി രക്തസംസര്‍ഗമുണ്ടാകാതെയിരിക്കാനായിട്ടാണ് അവര്‍ അങ്ങനെ ചെയ്യുന്നത്.”
രക്തശുദ്ധിയെ കുറിച്ചുള്ള ഈ ഫ്യൂഡല്‍, സവര്‍ണ മനോഭാവമാണ് ഇതര സംസ്ഥാനക്കാരെ വെറുപ്പോടെ കാണാനും അവര്‍ നമ്മുടെ സംസ്‌കാരത്തിനു ഭീഷണിയാണെന്ന് പ്രചരിപ്പിക്കാനും പ്രേരണ നല്‍കുന്നത്. സ്ഥിതിസമത്വം പ്രദാനം ചെയ്യുന്ന ജനായത്ത മൂല്യങ്ങള്‍ക്ക് കടകവിരുദ്ധമായ ഈ ജീവിതവീക്ഷണം സ്വാതന്ത്ര്യപ്രാപ്തിയോടെ കഴുകിക്കളയപ്പെട്ടുവെന്നാണ് നമ്മുടെയൊക്കെ ധാരണയെങ്കിലും കവയിത്രിമാരുടെയും പത്രാധിപമാരുടെയും മനസ്സുകളില്‍ ഇപ്പോഴും കട്ടപിടിച്ചുകിടപ്പുണ്ട്. പരദേശികളെ അന്യവത്കരിക്കാനും തങ്ങളുടെ ആചാര, വിശ്വാസ ക്രമങ്ങള്‍ക്ക് പുറത്ത് കിടക്കുന്നവരെ മ്ലേഛന്മാരായി കാണാനുള്ള കുടുസ്സായ മനസ്സാണ് ഇതരസംസ്ഥാന തൊഴിലാളികളെല്ലാം മുസ്‌ലിംകളാണെന്ന അബദ്ധധാരണയില്‍ ഐ.എസിലേക്ക് ആളെ റിക്രൂട്ട് ചെയ്യലാണെന്ന് അവരുടെ ജോലിയെന്നൊക്കെ പറയാനുള്ള വികാരം തള്ളിവരുന്നത്. മുസ്‌ലിംകള്‍ മലയാള ഭാഷ അറിയാത്തവരാണ് എന്ന അപകടകരവും ഹീനവുമായ ചിന്തയാണ് അറബി അധ്യാപകരെ കുറിച്ച് ആക്ഷേപങ്ങള്‍ ചൊരിയാന്‍ അവര്‍ക്ക് പ്രചോദനമാവുന്നത്. പ്രാന്തവത്കൃത സമൂഹത്തോടുള്ള അവരുടെ അനുകമ്പയില്ലായ്മയും സവര്‍ണ, ഹിന്ദുത്വ വിചാരധാരയോടുള്ള ആഭിമുഖ്യവും ഇതുവരെ പരസ്യമായി സംവദിക്കപ്പെട്ടിട്ടില്ലെങ്കിലും ഇന്ന് അതിനു വഴിതുറന്നുകൊണ്ടിരിക്കുന്നത് മതനിരപേക്ഷപൗരസമൂഹത്തിന് ഈ മനോഗതി ഒട്ടും സഹിക്കാത്തത് കൊണ്ടാണ്. എഴുത്തുകാരനും ഇടതുപക്ഷ ചിന്തകനുമായ ടി.ടി. ശ്രീകുമാര്‍ പറഞ്ഞതാണ് ശരി: ”ലൈംഗിക തൊഴിലാളികളുടെയും പാര്‍ശ്വവത്കരിക്കപ്പെട്ടവരുടെയും രാഷ്ട്രീയത്തിനു സുഗതകുമാരി എപ്പോഴും അസ്പൃശ്യത കല്‍പിച്ച് മാറ്റിനിര്‍ത്തിയിരുന്നു. ഇപ്പോള്‍ രാഷ്ട്രീയമായി തീവ്രഹിന്ദു വലതുപക്ഷവുമായി പരസ്യമായിത്തന്നെ സുഗതകുമാരി ചേര്‍ന്നുനില്‍ക്കാന്‍ തുടങ്ങിയിട്ടുണ്ട്. ‘ജന്മഭൂമ’യില്‍ ഇതര സംസഥാന തൊളിലാളികളെ സംബന്ധിച്ച് നടത്തിയ ആപത്കരമായ പ്രസ്താവം ഈ സമീപനത്തിനു അടിവരയിടുന്നതാണ്. അവ പിന്നീട് സുഗതകുമാരി വിശദീകരിച്ചതുപോലെ, ഒരു സാമൂഹ്യ പ്രശ്‌നത്തെക്കുറിച്ചുള്ള വ്യാകുലതകളോ നിഷ്‌ക്കളങ്കമായ ആകാംക്ഷകളോ ആയിരുന്നില്ല. മറിച്ച്, നികൃഷ്ടമായ വംശവെറി കലര്‍ന്ന നിരീക്ഷണങ്ങളായിരുന്നു. ”
ചില വിവാദങ്ങള്‍ക്ക് ഇങ്ങനെ ചില ഗുണമുണ്ട്. ചിലരുടെ മനസ്സുകളിലേക്കാണ് വാക്കുകള്‍ കൊണ്ട് അവ പാലം പണിയുന്നത്. അതെന്തായാലും ഞങ്ങള്‍ക്ക് ലജ്ജയുണ്ട്; ദുഃഖവും.
സുഗതകുമാരിയമ്മേ;ആ വാക്കുകള്‍ കേരളത്തെ ലജ്ജിപ്പിക്കുന്നു! added by Risala Weekly on October 12, 2016
View all posts by Risala Weekly →
കേരളീയ ഉലമ മാറ്റത്തിന്റെ വഴിയടയാളങ്ങള്‍
മുസ്‍ലിം സ്വത്വ സംവാദങ്ങളിലെ കോളനീകരണവും അപകോളനീകരണവും
പാരമ്പര്യ നിഷേധം എങ്ങനെയാണ് ഭീകരതയിലേക്ക് വീഴുന്നത്?
പാശ്ചാത്യ ഇസ്‌ലാമും ഭയത്തിന്റെ പുതിയ ഭാവങ്ങളും
വയനാടന്‍ കാപ്പി അവേലത്തേക്ക് ചുരമിറങ്ങിത്തുടങ്ങിയത്
പ്രവേശന പരീക്ഷയ്ക്ക് 27നകം ഓണ്‍ലൈനായി അപേക്ഷിക്കണം
ഇ. അഹമ്മദിന്റെ മരണം ഉയര്‍ത്തുന്ന ചിന്തകള്‍
എടുത്തും കൊടുത്തുമാണ് പ്രകൃതി നിലനില്‍ക്കുന്നത്‌
പടനിലം ഹുസൈന്‍ മുസ്‌ലിയാര്‍ ഇളംകാറ്റുപോലെ ഒരു ജീവിതം
ഇന്ത്യന്‍ മിലിട്ടറി കോളേജ് പ്രവേശനത്തിന് അപേക്ഷിക്കാം
ട്രംപിനു മുന്നില്‍ തോറ്റുകൊടുക്കാത്ത ലോകം
സ്റ്റാറ്റിസ്റ്റിക്കല്‍ ഇന്‍സ്റ്റിറ്റ്യൂട്ടില്‍ സ്‌റ്റൈപ്പന്‍ഡോടെ പഠനം
കാണാപ്പുറം കവര്‍ സ്റ്റോറി തൊഴില്‍വഴികള്‍ വീടകം
© 2016, ↑ RISALA WEEKLY
Log in - Powered by Risala - Developed by Salbiz Infotech